**סמגלוטייד** (**Semaglutide**; שמות מסחריים: **אוזמפיק, ריבלסוס**), היא תרופה המיועדת לטיפול בסוכרת מסוג 2 ובהשמנת יתר.

סמגלוטייד היא אגוניסט לרצפטור GLP-1, השייכת למשפחת תרופות המחקות אינקרטין (אנ'). היא מיוצרת בטכנולוגיה של DNA רקומביננטי, ומדמה את פעילות החלבון GLP-1 הקיים באופן טבעי בגוף האדם. התרופה מגבירה את הפרשת האינסולין, מסייעת בשמירה על ערכים גליקמיים ומסייעת בהורדת הסוכר בדם.

סמגולטייד משמשת, בשילוב עם תזונה ופעילות גופנית, בטיפול בסוכרת מסוג 2, לבד או בשילוב עם תרופות נוגדות סוכרת אחרות.

בספטמבר 2019, סמגלוטייד אושרה על ידי ה-FDA בצורתה במתן אורלי, וביוני 2021 אושרה למתן בהזרקה עבור טיפול בהשמנה על ידי ה-FDA.

בשנת 2020, נרשמו בארצות הברית יותר מ-4 מיליון מרשמים לסמגלוטייד.

בישראל, סמגלוטייד נכנסה לסל של קופות חולים מסוימות החל משנת 2021, אך אינה נמצאת כיום בסל הבריאות. סמגלוטייד עדיין אינה מאושרת כטיפול להשמנה אלא רק כטיפול עבור חולי סוכרת מסוג 2.

שימושים רפואיים
---------------

בישראל סמגלוטייד היא תרופה המשמשת כטיפול ארוך טווח ומיועדת לטיפול במבוגרים שסובלים מסוכרת סוג 2 לא מאוזנת, ובמקביל לדיאטה מותאמת לאיזון סוכר ופעילות גופנית. סמגלוטייד ניתנת כטיפול בשילוב עם תרופות אחרות כנגד סוכרת או כטיפול בודד כאשר טיפול במטפורמין נכשל או כאשר לא ניתן לטפל במטפורמין עקב התווית נגד.

בישראל סמגלוטייד אינה כלולה בסל הבריאות הממלכתי כטיפול כנגד סוכרת מסוג 2, וניתנת בהנחה לבעלי ביטוחי מורחב של קופות החולים.

בארצות הברית בנוסף לשימושים בישראל, מאז 2014 סמגלוטייד נמכרת תחת השם Wegovy כטיפול עזר להפחתה במשקל לאלו שסובלים מהשמנת יתר כרונית וסובלים בנוסף מלפחות מצב רפואי אחד המקושר להשמנת יתר (לחץ דם גבוה, עודף כולסטרול בדם, וסוכרת סוג 2).

תופעות לוואי
------------

תופעות לוואי קלות:

* השכיחות ביותר – בחילות, הקאות, שלשולים.
* שכיחות פחות – כאבי בטן, והיפוגליקמיה (בעיקר בשילוב עם תרופות נוספות הניתנות לאיזון סוכר).

תופעות לוואי חמורות ודורשות פניה מיידית לרופא:

* שכיחות מאוד (במשתמש אחד מתוך עשרה) – סיבוכים של מחלות עיניים (רטינופטיה (אנ')).
* שכיחות (במשתמש אחד מתוך מאה) – דלקת לבלב חריפה (acute pancreatitis).

התוויות נגד
-----------

אסור ליטול סמגלוטייד במצבים הבאים:

1. מטופלים בעלי היסטוריה רפואית אישית או משפחתית של medullary thyroid carcinoma.
2. מטופלים בעלי גידולים אנדוקריניים משולבים (multiple endocrine neoplasia syndrome type 2).
3. מטופלים שהציגו בעברם רגישות לסמגלוטייד או לאחד ממרכיביו.
4. התרופה אינה מיועדת לילדים.

מנגנון הפעולה
-------------

סמגלוטייד פועלת כאנלוג להורמון האינקרטיני 1-GLP המופרש באופן טבעי מרירית המעי בתגובה למזון ולעלייה ברמות הסוכר בגוף. ההורמון מתאפיין במספר אפקטים שונים ביניהם הגברת הפרשת האינסולין תאי הבטא בלבלב ועיכוב שחרור הגלוקגון מתאי האלפא בלבלב, פעולות המגבירות שליטה גליקמית. בנוסף, משפיע על מרכז השובע במוח ומאט את קצב התרוקנות הקיבה, ובכך מוביל להפחתה גדולה ומהירה מאוד במשקל.

תגובות בין תרופתיות
-------------------

סמגלוטייד עשויה להאט את ריקון הקיבה ולכן עלולה להשפיע על קצב הספיגה של תרופות הניטלות אורלית (PO).

בעת השימוש בסמגלוטייד יש לדווח לרופא או לרוקח על נטילת תרופות נוספות.

תרופות הדורשות תשומת לב גבוהה במיוחד:

1. לבוטירוקסין – עלולה להפריע לבקרה על רמות הסוכר בדם ולהפחית את היעילות של סמגלוטייד ותרופות אחרות לטיפול בסוכרת.
2. אינסולין – נטילה של אינסולין בעת השימוש בסמגלוטייד עלולה להעלות את הסיכון להיפוגליקמיה.
3. וארפרין או תרופות נוספות לקרישיות הדם.

הנחיות בהנקה
------------

ישנו מידע קליני מועט לגבי שימוש בסמגלוטייד בהנקה. ההנחיה היא להשתמש בזהירות בעת הנקה. מכיוון שסמגלוטייד נקשר ברמה גבוהה לחלבוני פלזמה (99%), וגודל ומשקל המולקולה גבוהים יחסית (4113), ההשערה היא שסמגלוטייד עוברת לחלב האם בכמות מאוד קטנה, וככל הנראה מתפרקת במעי של התינוק.

שימושים נוספים
--------------

סמגלוטייד זכתה לאחרונה להתייחסויות רבות ברשתות החברתיות בעיקר בשל השימוש בה עבור הורדה במשקל. למרות זאת, התרופה אינה מסייעת לירידה במשקל אצל כ-10% עד 15% מהאוכלוסייה, ובאיסלנד דווח על מקרים של אובדנות ופגיעה עצמית אצל משתמשי התרופה.

ידוענים רבים ומשפיעני רשת ברחבי העולם סיפרו על שימוש בסמגלוטייד לצורך הרזיה, על אף שההתוויה לשימוש היא לטיפול בסוכרת.

היזם אילון מאסק צייץ בטוויטר והתראיין בהמשך על כך שהוא נוטל סמגלוטייד עבור הורדה במשקל.

ברשת החברתית טיקטוק ישנו עמוד בשם ozempic שקיבל מעל 273 מיליון צפיות ובו מצויים סיפורים ותגובות על השפעתה של סמגלוטייד על ירידה במשקל, וכמו כן ישנם דיונים וסיפורים על תופעות הלוואי של התרופה.

בארצות הברית ה-FDA הודיע על מחסור באספקת סמגלוטייד, וכן בישראל ישנן עדויות וכתבות המדווחות על מחסור בתרופה.

ייצור
-----

סמגלוטייד מיוצר בדנמרק על ידי חברת התרופות נובו נורדיסק. בשנת 2023 הפכה נובו נורדיסק לתאגיד הרווחי ביותר באירופה. החברה גרמה לצמיחה כלכלית חדה בדנמרק, ופתחה מספר מפעלי ייצור ברחבי המדינה.

קישורים חיצוניים
----------------

ויקישיתוף מדיה וקבצים בנושא **סמגלוטייד** בוויקישיתוף

הערות שוליים
------------

1. ↑  Medication Guides, www.accessdata.fda.gov (באנגלית)
2. ↑  Semaglutide - Drug Usage Statistics, ClinCalc DrugStats Database, clincalc.com
3. 1 2  מאגר התרופות, באתר israeldrugs.health.gov.il
4. ↑  כל הבריאות - ריבלסוס, 14 מ"ג, 30 טבליות (Rybelsus), באתר call.gov.il
5. ↑  כל הבריאות - אוזמפיק, 1.34 מ"ג/1 מ"ל, 3 מ"ל, עט מוכן להזרקה, 2 מנות בנות 1 מ"ג חומר פעיל (Ozempic), באתר call.gov.il
6. ↑  Office of the Commissioner, FDA Approves New Drug Treatment for Chronic Weight Management, First Since 2014, FDA, ‏21 ביוני 2021 (באנגלית)
7. 1 2  Ozempic, Rybelsus, Wegovy (semaglutide) dosing, indications, interactions, adverse effects, and more, reference.medscape.com
8. ↑  Ozempic, Rybelsus, Wegovy (semaglutide) dosing, indications, interactions, adverse effects, and more, reference.medscape.com
9. ↑  Michael A. Nauck, Juris J. Meier, Incretin hormones: Their role in health and disease, **Diabetes, Obesity and Metabolism** 20, 2018-02, עמ' 5–21 doi: 10.1111/dom.13129
10. ↑  Mariana Cornelia Tilinca, Robert Aurelian Tiuca, Alexandru Burlacu, Andreea Varga, A 2021 Update on the Use of Liraglutide in the Modern Treatment of ‘Diabesity’: A Narrative Review, **Medicina** 57, 2021-06-29, עמ' 669 doi: 10.3390/medicina57070669
11. ↑  Emily Brown, Daniel J. Cuthbertson, John P. Wilding, Newer GLP-1 receptor agonists and obesity-diabetes, **Peptides** 100, 2018-02, עמ' 61–67 doi: 10.1016/j.peptides.2017.12.009
12. ↑  Semaglutide Interactions Checker, Drugs.com (באנגלית)
13. ↑  **Semaglutide**, Bethesda (MD): National Institute of Child Health and Human Development, 2006
14. ↑  "A TikTok Trend Sold Out Ozempic, Leaving People With Diabetes Dizzy, Scared". *Bloomberg.com* (באנגלית). 2022-12-21. נבדק ב-2023-01-07.
15. ↑  They Thought Ozempic Would Help Them Lose Weight. It Didn’t Work. msn, ‏1 באפריל 2024 (באנגלית)
16. ↑  , טוויטר
17. ↑  FDA Drug Shortages, www.accessdata.fda.gov (באנגלית)
18. ↑  אתר למנויים בלבד ציוץ של מאסר החמיר מחסור עולמי בזריקות אוזמפיק נגד סוכרת והשמנה, באתר הארץ, 11 בדצמבר 2022
19. ↑  איתי גל, בעיה קשה למטופלים: זריקת ההרזיה אוזמפיק אזלה מבתי מרקחת בכל הארץ, באתר ynet, 19 בספטמבר 2022
20. ↑  The Ozempic boom: How the entire country of Denmark became a company town, פוליטיקו, ‏26 במרץ 2024 (באנגלית)

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.